﻿ Balog Zoltán páros lábbal szállt bele Borkai Zsoltba és finom kritikával illette a Fideszt is | 168 óra
2019. október 19. 20:25 - szerző: 168 Óra
"Mivel se kampányszakember nem vagyok, se ott nem vagyok a politika első vonalában, nem kellett döntéseket hoznom" - mondta a Borkai-ügy kezelésére vonatkozó kérdésre a volt miniszter, hozzátéve: egy közösség nem fogadhat el egy ilyen magatartást.
Balog Zoltán szerint a Fidesz vezetése, Orbán Viktor egyértelmű döntést hozott, felszólította Borkai Zsoltot arra, hogy távozzon a Fideszből.
A volt miniszter szerint a döntő dolog, hogy közpénzből történt-e, ami történt. Ez dönti el Balog Zoltán szerint azt, hogy erkölcsi vagy büntetőjogi kategória-e, ami történt.
Az ügyben ugyanakkor Balog Zoltán szerint szükséges erkölcsi ítéletet mondani, egyben szomorúnak nevezte, hogy mindenki, akiről botrányos felvételek kerültek ki ebben a kampányban, megnyerte a saját körzetét.
Hozzátette: van bűn, van vezeklés, van bűnbocsánat, ugyanakkor eufemizmusnak nevezte a botlás kifejezést a történtekre, amit elfogadhatatlannak, erkölcstelennek és bűnnek nevezett.
Balog Zoltán az ATV-ben arra a kérdésre, hogy minek tudja be az önkormányzati választások eredményét, Balog Zoltán azt válaszolta: az ellenzék jobb, mint korábban. A volt miniszter ugyanakkor úgy látja, az „isteni pedagógiának” is van szerepe a történtekben.
Balog szerint a „mi úgy is csak nyerni tudunk”-féle hamis biztonságérzetnek vége van és a hatalmi arroganciának is, amely azt gondolja, hogy mindent megengedhet magának.